ธปท.แนะควรตัดสินใจให้รอบคอบหากจะใช้ทุนสำรอง
ธปท.ชี้การนำทุนสำรองส่วนเกินไปใช้ให้เกิดประโยชน์ต่อเศรษฐกิจควรมีการหารืออย่างรอบคอบก่อนจะตัดสินใจ
24 มี.ค. 2553

ธปท.ชี้การนำทุนสำรองส่วนเกินไปใช้ให้เกิดประโยชน์ต่อเศรษฐกิจควรมีการหารืออย่างรอบคอบก่อนจะตัดสินใจ
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า การพิจารณาถึงแนวทางการนำเงินทุนสำรองส่วนเกินไปใช้ให้เกิดประโยชน์ต่อเศรษฐกิจระหว่างหน่วยงานที่เกี่ยวข้องไม่ว่าจะเป็นการใช้วิธีออกพันธบัตรปลอดดอกเบี้ยเพื่อนำเงินไปกระตุ้นเศรษฐกิจ หรือเพิ่มการนำเข้าเพื่อดูแลการแข็งค่าของเงินบาทในขณะนี้ หน่วยงานที่เกี่ยวข้องยังไม่เคยมีการหารือกันมาก่อน ฉะนั้นการจะพิจารณาเลือกว่าควรนำเงินทุนสำรองไปใช้อย่างไร ควรดูให้รอบคอบก่อนจะตัดสินใจ เนื่องจากการนำเงินทุนสำรองไปใช้มีหลายทางเลือก ฉะนั้นไม่ควรจะให้ความเห็นหรือตอบคำถามใดใดผ่านสื่อไปก่อน 
"เรื่องการหารืออย่างนี้ ยังไม่เคยพูดคุยกันมาก่อน แต่จริง ๆ แล้วทุกคำถามที่ถามกันมา มีคำตอบหมดทุกอย่างแล้ว แต่อยากจะพูดคุยกันให้รอบคอบก่อน ไม่อยากตอบคำถาม เยส หรือ โน ผ่านสื่อแล้วก็จบ" นางธาริษากล่าว
ผู้ว่าการ ธปท. ยังให้ความเห็นต่อกรณีที่นายกรณ์ จาติกวณิช รมว.คลัง ออกมาระบุว่าแนวโน้มอัตราดอกเบี้ยน่าจะปรับขึ้นในเดือนเม.ย.นี้ว่า ทิศทางอัตราดอกเบี้ยจะปรับขึ้นในช่วงใดหรือจะขึ้นหรือไม่ อ ยู่ที่การพิจารณาของคณะกรรมการนโยบายการเงิน (กนง.) ไม่สามารถที่จะให้ความเห็นหรือแนวโน้มล่วงหน้าได้